Alɩ brɛ anfɩtɔ fɛ́ɛ́ a,
Saulo mɔkʋsi Yesu akasɩpʋ amʋ bla ɔbɛɛ,
mɔ́mɔ amʋ́.
Mʋ́ sʋ ɔlɔyɔ Bulu igyi ɔhapʋ dɛhɛn wa yɔkʋlɩ mʋ ɔbɛɛ,
ɔwanlɩn ɔwʋlʋ pʋlɛ mʋ suna Damasko Yudafɔ ofiakpa ahandɛ,
mɛnɩ nɩ mʋ ɩbɩ da oyin ntɛ ɔtsɩ ɔkʋ,
ɔna anɩ Wie ɔkpa amʋsʋ a,
mɛ́kɩta mʋ,
kpa mʋ ba Yerusalem.
Saulo lɔpʋ ɔkpa ɔyɔ Damasko.
Ɔlɛta wie ta a,
nsaɩntɔ lɛkpa ogya wa mʋ.
Ɔlɛdɩda ɔsʋlʋtɔ kpla.
Ɩnʋ olonu ɔmɛ kʋ.
Ɔmɛ amʋ lɛfɩtɛ mʋ ɔbɛɛ,
“Saulo,
Saulo,
ntogyi sʋ fʋdɩn mɩsʋ alɩ?”
Saulo lɛfɩtɛ ɔbɛɛ,
“Fʋ ma nɩ,
mɩ Wie?”
Mʋʋ ɔmɛ amʋ lɛbla mʋ ɔbɛɛ,
“Mɩ Yesu nɩ.
Mɩsʋ fʋdɩn nɩ.
Kʋsʋ,
afʋyɔ wulutɔ ɩnʋ.
Ɔkʋ obósuna fʋ tɔá lehian ánɩ́ fɔ́bwɛ.”
Saulo aba ánɩ́ mʋa amʋ́nyɔ bʋna besi lɩɩ diin.
Bonu ɔmɛ amʋ,
tamɛ bʋmowun ɔhaa.
Saulo lɔkʋsʋ lɩɩ.
Olobwii ansibi,
tamɛ ɔmɛdɛ atɔ wun.
Mʋ́ sʋ bɛkɩta mʋ ɩbɩ,
kpa mʋ ya Damasko wulutɔ.
Oletsia nkɛnsa owitɔ omowun atɔ.
Omegyi atɔ,
omonun tɔtɔ ɛ alɩ brɛ amʋtɔ.
Alɩ brɛ amʋtɔ a,
Yesu ɔkasɩpʋ ɔkʋ bʋ Damasko ɩnʋ,
bʋtɛtɩ mʋ Anania.
Olowun atɔ.
Mʋ́tɔ a,
anɩ Wie Yesu lokpoli mʋ ɔbɛɛ,
“Anania!”
Olotsula ɔbɛɛ,
“Mɩ Wie,
mɩ nɩ.”
Mʋʋ anɩ Wie lɛbla mʋ ɔbɛɛ,
“Kʋsʋ yɔ brɔnʋ amʋʋ bʋtɛtɩ mʋ́ ‘Ɔkpa Tswiihɛ’ amʋsʋ.
Wie Yuda woyitɔ,
afʋfɩtɛ oyin amʋʋ otsu Tarso,
bʋtɛtɩ mʋ Saulo amʋsʋ.
Alaba,
ɔbʋ ɩnʋ ɔdɛ mpaɩ bɔ.
Alawun ánɩ́ oyin ɔkʋá bʋtɛtɩ mʋ Anania laba bɔpʋ ɩbɩ dɩnka mʋsʋ,
mʋ ansibi labwii.”
Mʋʋ Anania lɛbla anɩ Wie ɔbɛɛ,
“Mɩ Wie,
nanu oyin anfɩ ɩwɩ asʋn.
Alɩá ɔdɛpʋ lalahɛ gyi fʋ aha ánɩ́ bʋbʋ Yerusalem.
Igyi ahapʋ dɛhɛn amʋ ɛ baha mʋ tumi bɛɛ,
ɔba Damasko bɛkɩta aha ánɩ́ bʋtɔbɔ mpaɩ fʋ ɩdatɔ fɛ́ɛ́.”
Anɩ Wie lɛbla mʋ ɔbɛɛ,
“Yɔ,
mɩlalɛ mʋ mbɛɛ,
ɔbwɛ mɩ osumpʋ.
Ɔha ɔmá bambatɔfɔ,
amʋ́ awie pʋ́ Israelfɔ fɛ́ɛ́ abʋbɩ mɩ.
Mɩ onuto nósuna mʋ alɩá ɔbɔ́kʋkʋ wun ipian mɩ sʋ.”
Mʋ́ sʋ Anania lɔyɔ Yuda woyitɔ,
yɔpʋ ɩbɩ dɩnka Saulosʋ,
bla mʋ ɔbɛɛ “Opio Saulo,
anɩ Wie Yesu amʋʋ ɔlɛlɛ ɩwɩ ɔwan suna fʋ brɛ amʋʋ fɛba nfɩ amʋ lawa mɩ fʋ wa.
Ɔbɛɛ,
mbɛha fʋ afʋlawun atɔ,
Ɔŋɛ Wankɩhɛ ɔbʋla fʋtɔ.”
Tɔkʋá igyi fɛ klɛmɛtɩ-afwɩ lɛmaɩn lɛ mʋ ansibisʋ kpada ɩnʋnʋ.
Mʋ́ sʋ ɔlɛla ɔdɛ atɔ wun.
Ɩnʋ ɔlɔkʋsʋ,
bɔbɔ mʋ asu.
Bɛha mʋ atɔ olegyi,
ɔwʋnlɩn lɛlawie mʋ.
Saulo letsia akasɩpʋ amʋ wa nkɛ kpalobi.